### Beslutningstema

Orientering om at §17 stk. 4 udvalget har godkendt projektforslag for Toftlund Sport & Fritidscenter.

### Historik

I 2018 igangsatte Tønder Kommune udarbejdelsen af en udviklingsplan for Toflund. På baggrund af udviklingsplanen pegede Toftlunds udviklingsråd på bevægelsesområdet i den nordlige del af byen som det første indsatsområde, der skulle udvikles. I løbet af 2021 er der med afsæt i den overordnede vision udarbejdet en masterplan for området, som blev godkendt af § 17, stk. 4 udvalget.

I 2023 blev projektet sendt ud i en totalentreprisekonkurrence. November 2023 blev projektet sendt ud i et EU-udbud, og i januar 2024 blev fem totalentreprenør teams udvalgt til at give tilbud på projektet.

Gråkjær A/S blev valgt som vinder af totalentreprisekonkurrencen.

### Sagsfremstilling

Efter arkitektkonkurrencen er der arbejdet videre med projektet og udarbejdet et nyt projektforslag.

Det tilpassede projekt har mindre funktionelle ændringer indvendigt.

Udenomsarealerne er tilpasset, så de samlede p-pladser etableres på det tidligere stadion. De eksisterende nordlige p-pladser anlægges som aktivitetsområde. Området fra hovedindgangen til friluftsbadet bliver bilfrit.

Beslutning fra §17, stk. 4 Udvalget for Udviklingsplan Toftlund, 28. oktober 2024, pkt. 1:

Udvalget godkendte indstillingen med følgende opmærksomhedspunkter, der følges op på i den videre proces; Dørbredder og dørhøjder, så redskaber kan komme igennem. Alternative parkeringspladsmuligheder ved godt vejr. Anvendelse af bagvejen - begrænsninger - så de ikke kører hen til kunstgræsbanen.

Tommy Jeppesen, Janne Sørensen, Anders Poulsen og René Svendsen deltog ikke i mødet. Jarl Laursen deltog i stedet for Janne Sørensen fra DGI.

### Økonomi

Projektforslaget holder sig indenfor den afsatte projektsum på 80 mio. kr.

### Indstilling Vicekommunaldirektøren indstiller,

|  |  |
| --- | --- |
| at | orientering om at §17 stk. 4 udvalget har godkendt projektforslaget tages til efterretning. |

### Beslutning

Orienteringen taget til efterretning.